Diari Oficial de la Generalitat Valenciana


Sumari del DOGV 2670, del 18-01-1996 (1996/837282)

DECRET 4/1996, de 9 de gener, del Govern Valencià, pel qual es modifica el Reglament Orgànic i Funcional de la Conselleria de Sanitat i Consum.
-----------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/01/09/4/dof/vci/html**

### Dades del document

Número de DOGV
:   2670

Data del DOGV
:   18-01-1996

Secció del DOGV
:   DISPOSICIONS GENERALS

Número del document
:   1996/837282


Data del document
:   09-01-1996

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

DECRET 4/1996, de 9 de gener, del Govern Valencià, pel qual es modifica el Reglament Orgànic i Funcional de la Conselleria de Sanitat i Consum.   
El vigent Reglament Orgànic i Funcional de la Conselleria de Sanitat i Consum va ser aprovat pel Decret 37/1994, de 21 de febrer, del Govern Valencià.  
L'article 47.3 de la Llei 6/1993, de 31 de desembre, de Pressupostos de la Generalitat Valenciana per a l'exercici 1994, va autoritzar el Govern Valencià perquè, mitjançant un decret, constituís en la Conselleria de Sanitat i Consum un òrgan central de subministraments de material i de serveis. Com a resultat, mitjançant el Decret 38/1995, de 7 de març, el Govern Valencià va constituir la Unitat Tècnica Central de Subministraments i de Prestació de Serveis de la Conselleria de Sanitat i Consum, i va modificar parcialment el Reglament Orgànic i Funcional de l'esmentada conselleria, aprovat pel Decret 37/1994, de 21 de febrer.   
Com que des d'aleshores fins ara no ha estat constituïda la unitat esmentada i amb l'únic objectiu d'aconseguir una política global de compres més eficient dins el conjunt del sistema sanitari, cal estructurar la Direcció General de Règim Econòmic de la Conselleria de Sanitat i Consum.  
El Decret 27/1995, de 26 de desembre, del president de la Generalitat Valenciana, va adscriure a la Conselleria de Sanitat i Consum les funcions que amb anterioritat eren competència de la Conselleria de Treball i Afers Socials en matèria d'atenció i de prevenció de les drogodependències, i també les inherents al Comissionat del Govern Valencià i la Secretaria Tècnica en aquesta matèria.  
Per tot això, d'acord amb el que estableixen els articles 35.f) i 70 de la Llei 5/1983, de 30 de desembre, de Govern Valencià, a proposta del conseller de Sanitat i Consum, i després de la deliberació del Govern Valencià, en la reunió del dia 9 de gener de 1996,  
DECRETE  
Article primer  
L'article 22 del Decret 37/1994, de 21 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat i Consum, que va ser modificat, en part, pel Decret 38/1995, de 7 de març, queda redactat de la manera següent:  
«Article vint-i-dos   
La Direcció General de Règim Econòmic és l'òrgan directiu de la conselleria encarregat d'exercir les funcions següents, sense perjudici de les competències assignades a altres òrgans de l'administració autonòmica:  
a) L'elaboració, el seguiment i la gestió del pressupost de tots els òrgans i unitats de la conselleria.  
b) L'elaboració dels procediments de gestió de la nòmina del personal de les institucions sanitàries en l'àmbit de les incidències, les contingències fiscals i les quotes socials.  
c) La gestió i la coordinació dels ingressos pressupostaris per preus públics, taxes i sancions.  
d) Executar la gestió econòmica i comptable dels diferents òrgans i unitats de la conselleria, tramitant els corresponents documents administratius.  
e) Programar i controlar les inversions de la conselleria referides a la seua planificació i el seguiment.  
f) Gestionar i coordinar els ingressos de caràcter finalista que puga rebre la conselleria.  
g) Dissenyar i introduir els instruments, els mecanismes i les estratègies per arribar a optimitzar la gestió dels centres de la conselleria, implantar i fer el seguiment del sistema d'informació econòmica en tots els centres de gestió, i l'anàlisi de les dades obtingudes a través d'aquest sistema.  
h) Redactar i supervisar, si cal, els projectes tècnics d'execució de les obres i les instal·lacions.  
i) Fer el seguiment i gestionar l'execució de les inversions en curs, revisar i aprovar les certificacions d'obra, les liquidacions i la resta d'actuacions administratives que comporta el normal desplegament d'una inversió.  
j) Tramitar els expedients de contractació administrativa centralitzats i coordinar els procediments de contractació dels centres de gestió, que fan referència tots a les inversions en obres i instal·lacions.  
k) Preparar i adjudicar els contractes de subministraments que per la semblança de l'objecte o per obtenir la millora en les condicions faça convenient la contractació centralitzada per a tot l'àmbit de la Conselleria de Sanitat i Consum.  
l) Dictar les instruccions oportunes sobre la normalització dels productes, estiga centralitzada o no l'adquisició.  
m) Dirigir la política d'emmagatzematge de les institucions sanitàries, i determinar els criteris òptims de gestió per a cada tipus de producte.  
n) Coordinar els procediments de contractació dels centres de gestió, que fan referència tots a l'aprovisionament de productes i serveis».  
Article segon  
L'article 23.1 del Decret 37/1994, de 21 de febrer, del Govern Valencià, queda redactat de la manera següent:  
«Article vint-i-tres  
1. Per exercir les funcions, la Direcció General de Règim Econòmic s'estructura en els següents serveis:  
- Servei de Gestió Pressupostària, que exercirà les funcions dels apartats a), b) i c) de l'article anterior.  
- Servei de Gestió Econòmica, que exercirà les funcions dels apartats d), e) i f) de l'article anterior».  
Article tercer  
Els tres últims apartats de l'article 23.2 del Decret 37/1994, de 21 de febrer, modificats pel Decret 38/1995, de 7 de març, queden redactats de la manera següent:  
«- Unitat d'Informació Econòmica, que exercirà les funcions de l'apartat g) de l'article anterior.  
- Servei d'Infrastructures, que exercirà les funcions dels apartats h), i) i j) de l'article anterior.  
- Servei d'Aprovisionament, que exercirà les funcions dels apartats k), l), m) i n) de l'article anterior, i qualsevol altre que la legislació vigent atribuesca a l'Òrgan Central de Subministraments previst en l'article 47.3 de la Llei de Pressupostos Generals de la Generalitat Valenciana per a 1994».  
Article quart  
S'afegeixen a l'article 18 del Decret 37/1994, de 21 de febrer, els següents apartats:  
«s) L'acompliment del càrrec de Comissionat per a l'Atenció i la Prevenció de les Drogodependències, que coordinarà les competències dels diversos departaments amb atribucions en aquesta matèria.  
t) La gestió dels programes de prevenció i d'atenció a les persones drogodependents, igualment la dels centres adreçats a aquesta finalitat i que siguen de titularitat de la Generalitat Valenciana».  
Article cinquè  
S'afegeix a l'article 19 del Decret 37/1994, de 21 de febrer, el següent:  
«3. Depèn directament de la Direcció General de Salut Pública la Secretaria Tècnica del Comissionat per a l'Atenció i la Prevenció de les Drogodependències, que exercirà les funcions de l'apartat t) de l'article anterior, i també la coordinació dels programes atribuïts al director general de Salut Pública com a comissionat del govern en matèria de drogodependències».  
DISPOSICIó DEROGATòRIA  
Són derogades totes aquelles normes d'igual o d'inferior rang que s'oposen al que estableix aquest decret, especialment l'article 22 i el punt 1 i els tres últims apartats del punt 2 de l'article 23, tots dos del Decret 37/1994, de 21 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat i Consum, i el Decret 38/1995, de 7 de març, del Govern Valencià, pel qual es creà la Unitat Tècnica Central de Subministraments de Material i de Prestació de Serveis de la Conselleria de Sanitat i Consum.  
DISPOSICIONS FINALS  
Primera  
El conseller de Sanitat i Consum dictarà les disposicions reglamentàries que siguen necessàries per al desplegament i l'aplicació del que disposa aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 9 de gener de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller de Sanitat i Consum,  
JOAQUíN FARNóS GAUCHíA


Còpia Permalink ELI